Nordjyllands Politi har sendt patruljer, rekvireret en bilinspektør og ikke mindst fået sendt en lægehelikopter op på hovedvejen mellem Kilden og Gærum ved Frederikshavn. Her er der nemlig sket en voldsom trafikulykke. To biler er kørt frontalt ind i hinanden og førerne af begge biler er kvæstet. - Den ene fører er alvorlig tilskadekommen, mens den anden er lettere tilskadekommen, lød meldingen tidligere fra vagtchef hos Nordjyllands Politi Poul Fastergaard. Nu står det klart, at den ene af bilsterne - en 64-årig mand - er afgået ved døden. Video fra ulykkestedet: Flyves mod sygehus Begge personer blev umiddelbart efter ulykken behandlet på stedet, inden den ene af bilisterne blev fløjet mod Aalborg Universitetshospital, Syd. Brønderslevvej var efter ulykken spærret, og derfor opfordrede politiet øvrige trafikanter til at finde en alternativ rute. Vejen er nu genåbnet. Det skriver politiet i et tweet. Nordjyllands Politi fik anmeldelsen klokken 15:30 og er endnu ikke klar over, hvorfor ulykken indtraf. De to personer, som var impliceret i ulykken, havde ikke nogen passagerer med i bilen. De pårørende er underrettet.

Opsummering:
Nordjyllands Politis vagtchef bekræfter, at den ene af de to bilister, som var impliceret i et frontalsammenstød nær Frederikshavn, er afgået ved døden.